Nie een Gautengse hospitaal voldoen aan veiligheidsvereistesSteve Biko-hospitaal Foto: pah.org.za Staatshospitale in Gauteng is in só ŉ beroerde toestand dat dit nagenoeg R6 miljard gaan kos om die hospitale se standaard in ooreenstemming met die Wet op Beroepsveiligheid te bring. Die DA sê dié skokfeit het aan die lig gekom tydens ŉ voorlegging wat die Gautengse departement van gesondheid verlede week aan die provinsiale wetgewer gedoen het. “Al 32 hospitale het duur bouwerk nodig. Dit wissel van R11 miljoen vir die Rahima Moosa-hospitaal, tot ŉ verstommende R810 miljoen wat nodig is vir die Chris Hani-Baragwanath-hospitaal in Soweto,” het Jack Bloom, die DA-woordvoerder oor gesondheid in Gauteng, in ŉ verklaring gesê. Kwessies wat dringend aandag benodig, sluit in bepalings oor masjinerie, elektriese installasies, brandbestrydingstoerusting, hysbakke, stoorkamers, uitgange, trappe en gange. Bloom sê bitter min geld hiervoor is in die driejaar-mediumtermynbegroting beskikbaar gestel, maar dat die departement nou vir R1,7 miljard vra om die tien swakste hospitale in die provinsie reg te ruk. “Ek twyfel of die geld beskikbaar gestel gaan word, veral gegewe die Nasionale Tesourie se begrotingsinkorting.” Hy sê dat jare se swak instandhouding veroorsaak het dat nie ŉ enkele Gautengse staatshospitaal aan veiligheidsmaatreëls voldoen nie. “Nie een van dié hospitale sal deel kan vorm van die regering se beplande Nasionale Gesondheidsversekering (NGV) nie, omdat dit eers deur die kantoor van die toepassing van gesondheidstandaarde geakkrediteer sal moet word,” sê Bloom.